Covid-19-statistieke: SA sterftes steek 50 000-kerf verbyGesondheidswerkers by die Tembisa-hospitaal doen siftingstoetse vir Covid-19-simptome onder besoekers. (Foto: Guillem Sartorio/AFP) Suid-Afrika se sterftesyfer weens Covid-19 het Maandagaand die 50 000-kerf verbygesteek, terwyl nuwe infeksies steeds daal. Dr. Zweli Mkhize, minister van gesondheid, sê 84 nuwe sterftes is bevestig wat die algehele syfer op 50 077 sterftes te staan bring. Van die nuwe sterftes wat bevestig is, was twee in die Oos-Kaap, 19 in Gauteng, 36 in Noordwes, ses in die Noord-Kaap en 21 in die Wes-Kaap. Geen nuwe Covid-19-sterftes is in die Vrystaat, KwaZulu-Natal, Limpopo of Mpumalanga aangemeld nie. Suid-Afrika het ook net 566 nuwe virusgevalle sedert die vorige verslag bevestig. Meer as nege miljoen toetse is tot dusver vir Covid-19 gedoen en 12 794 toetse is sedert Sondagaand afgehandel, het Mkhize gesê. Daar is in hierdie stadium altesame 32 546 aktiewe gevalle van die virus. Aktiewe gevalle: Die land se herstelkoers weens Covid-19 staan tans steeds op 94,4% nadat 1 431 336 mense reeds van die virus herstel het. Inentingsprogram Volgens Mkhize is 73 047 gesondheidswerkers teen vroeg Maandagaand teen die virus ingeënt. Die minister het gister ook weer benadruk dat Suid-Afrika mik om nagenoeg 1,1 miljoen mense teen die einde van Maart teen Covid-19 in te ent. Die tweede besending van die Johnson & Johnson-entstof het vroeër die week in die land aangekom.